Resultatet betyder, at Bjerringbro-Silkeborg overhaler Skjern og snupper andenpladsen i tabellen efter KIF Kolding København. I anden halvleg fulgtes de to hold ad i et intenst og tæt opgør, hvor ingen af holdene fik lov at komme foran med mere end to mål. Der var også et par kontroversielle kendelser undervejs, og værst var måske en episode med et kvarter igen ved stillingen 18-17 til BSV. Manden i den gule trøje dømte tilsyneladende fejlagtigt straffekast til BSV, og så blev Aalborg-træner Nikolaj Jacobsen rasende. - Det er snyd, råbte han tydeligt irriteret ind mod dommerne. Men BSV brændte, og kort efter udlignede udeholdet til 18-18. Med et sekund tilbage af kampen og ved stillingen 22-21 til BSV blev Aalborg tildelt et frikast, og så kulminerede stemningen på tribunerne. Men Aalborg Håndbold kunne ikke levere sensationsmålet, og Bjerringbro-Silkeborg vandt kampen. Tidligere fredag vandt Skjern 34-24 over Viborg HK. KIF Kolding København fører Herre Håndbold Ligaen og har to point mere end Bjerringbro-Silkeborg

Opsummering:
Der var sand herrefight og hårde nærkampe, da Bjerringbro-Silkeborg fredag aften vandt 22-21 over Aalborg Håndbold i Herre Håndbold Ligaen.